আই, জুয়ান দে পারেজা

আই, জুয়ান ডি পারেজা হল আমেরিকান লেখিকা এলিজাবেথ বোর্টন ডি ট্রেভিনোর একটি উপন্যাস, যেটি ১৯৬৬ সালে আমেরিকান শিশুসাহিত্যে শ্রেষ্ঠত্বের জন্য নিউবেরি পদক জিতেছিল।

বইটি পোর্ট্রেট অফ জুয়ান ডি পারেজা নামক ছবির ওপর ভিত্তি করে তৈরি, দিয়েগো বেলাসকেস তার দাস জুয়ান ডি পারেজার একটি প্রাণবন্ত প্রতিকৃতি তৈরি করেছিলেন। এটি প্রথম পুরুষে লেখা হয়েছে, যাতে মনে হয় শিরোনাম চরিত্র ডি পারেজা এটি লিখছেন। তিনি বেলাসকেসের একজন অর্ধ-আফ্রিকীয় দাস ছিলেন।

 ঘটনা 
জুয়ান ডি পারেজা ১৬০০ শতকের গোড়ার দিকে স্পেনের সেভিলে দাসত্বের মধ্যেই জন্মগ্রহণ করেন। তার মা মারা যাওয়ার পর, মাত্র পাঁচ বছর বয়সে তিনি একজন ধনী স্প্যানিশ মহিলা এমিলিয়ার দাস হন। প্রথম অধ্যায়ের শেষে, দোনা এমিলিয়া এবং জুয়ানের প্রভু উভয়ই মারা যান। ভাই ইসিড্রো জুয়ানকে মৃত্যুর হাত থেকে বাঁচান এবং তাকে একদল লোকের কাছে নিয়ে আসেন। তারা তাকে ডন কারমেলো নামে একজনের হাতে তুলে দেয় যাতে কারমেলো তাকে এমিলিয়ার ভাগ্নে ডন দিয়েগো বেলাসকেসের কাছে পৌঁছে দিতে পারেন।

দিয়েগোর পরিবারে স্ত্রী জুয়ানা ডি মিরাণ্ডা এবং দুটি ছোট মেয়ে পাকুইটা ও ইগনাসিয়া রয়েছে। জুয়ানের প্রধান কাজ হল প্রভুকে ছবি আঁকার কাজে সাহায্য করা; সেই কাজগুলির মধ্যে ছিল রঙ্গক পিষে ফেলা, প্যালেটে রঙ লাগানো, ব্রাশ ধোয়া এবং ক্যানভাসের ফ্রেম তৈরি করা। যদিও দিয়েগো যখন ছবি আঁকেন তখন জুয়ান নিয়মিত উপস্থিত থাকেন, কিন্তু জুয়ানের ছবি আঁকার অনুমতি নেই কারণ তিনি একজন দাস এবং স্পেনীয় আইন এটি নিষিদ্ধ করে।

দিয়েগোর শিক্ষানবিশ হিসেবে ক্রিস্টোবাল এবং আলভারো নামে দুই ছাত্র বাড়িতে থাকতে আসে। জুয়ান ক্রিস্টোবালকে অপছন্দ করেন, ক্রিস্টোবালের মতামত জুয়ানের প্রভু এবং তার পরিবারের থেকে আলাদা নয়। তবে আলভারোকে জুয়ানের বেশ ভালো লাগে। দিয়েগোকে রাজার প্রতিকৃতি আঁকার জন্য আমন্ত্রণ জানানো হয়। তিনি ও তার পরিবার এবং সেইসঙ্গে জুয়ান ও শিক্ষানবিশেরা প্রাসাদের প্রাঙ্গণের আবাসিক এলাকায় বসবাসের জন্য চলে যান। পিটার পল রুবেনস নামে একজন শিল্পী যখন সেখানে আসেন, তখন জুয়ান মিরি নামে এক দাসীর প্রেমে পড়েন। জুয়ান দিয়েগোর সাথে ইতালিতে যান, যেখানে তিনি নিজে চিত্রাঙ্কন এবং রেখাচিত্র আঁকার চেষ্টা করার জন্য শিল্প সামগ্রী কিনতে শুরু করেন, তিনি দিয়েগোর কাছ থেকে এটি গোপন রাখেন। পাকুইটা জুয়ান বাউটিস্তা দেল মাজো নামে একজন শিক্ষানবিশের প্রেমে পড়ে এবং তারা বিয়ে করে।

এক শিকার অভিযানের সময়, জুয়ান রাজার হাউণ্ডটিকে ভেষজ ঔষধ দিয়ে চিকিৎসা করে বাঁচান। জুয়ান রাজার দরবারের মনোরঞ্জকদের সাথে পরিচিত হবার সুযোগ পান, তাদের অনেকেই খর্বকায় ব্যক্তি। সেভিলের বার্তোলোমে এস্তেবান মুরিলো যখন দিয়েগোর শিষ্য হন, তখন তিনি জুয়ানের সঙ্গে বন্ধুর মতো আচরণ করেন। গির্জায় তাদের পরিদর্শনের সময়, জুয়ান ইউক্যারিস্ট (প্রভুভোজ বা ধন্যবাদ জ্ঞাপন) প্রত্যাখ্যান করলে মুরিলো জানতে চান ব্যাপারটা কি। জুয়ান উত্তর দেন যে তিনি ছবি আঁকার মাধ্যমে আইন এবং প্রভুর বিশ্বাস ভঙ্গ করার জন্য দোষী বোধ করছেন। মুরিলো ছবি আঁকাকে পাপ বলে বিশ্বাস করেন নি, তবে তিনি জুয়ানকে পরামর্শ দেন একজন পুরোহিতের কাছে তাদের প্রভুর রঙ চুরি করার কথা স্বীকার করার জন্য। তিনি এও বলেন তিনি যে ছবি আঁকছেন সেটি প্রভুকে বলার জন্য উপযুক্ত সময়ের অপেক্ষা করতে।

দিয়েগো এবং জুয়ানের ইতালিতে দ্বিতীয়বারের মতো ভ্রমণের সময়, দিয়েগো সমুদ্রের গতিজনিত অসুস্থতায় অসুস্থ হয়ে পড়েন এবং তার হাত সুস্থিত থাকছিলনা; তিনি চিন্তা করতে থাকেন যে তিনি আর ছবি আঁকতে পারবেন কিনা। জুয়ান তার সুস্থতার জন্য প্রার্থনা করেন। যখন দিয়েগোকে পোপ ইনোসেন্ট দশমের একটি প্রতিকৃতি আঁকতে বলা হয়, তখন তিনি অনুশীলনের জন্য আগে জুয়ানের একটি ছবি আঁকেন এবং জুয়ান সেই প্রতিকৃতি ব্যবহার করে অন্যান্য ইতালীয় অভিজাতদের কাছ থেকে কাজ পাওয়ার চেষ্টা করেন। স্পেনে ফিরে, জুয়ানা ডি মিরাণ্ডার নতুন দাস লোলিসের সাথে জুয়ানের দেখা হয়, জুয়ানের তাকে আকর্ষণীয় বলে মনে হতে থাকে।

রাজার নিয়মিত পরিদর্শনের সময় একবার জুয়ান অবশেষে প্রকাশ করেন যে তিনি ছবি আঁকছেন, কিন্তু দিয়েগো একটি মন্তব্য লেখেন। এর ফলে জুয়ান একজন স্বাধীন মানুষ হয়ে যান এবং দিয়েগোর সহকারী হিসেবে স্বীকৃতি পান। জুয়ান লোলিসের কাছে বিবাহের প্রস্তাব করেন। এরজন্য লোলিসকে মুক্ত করার উদ্দেশ্যে জুয়ানা মিরাণ্ডাকে একই রকম একটি মন্তব্য লিখতে হয়। পাকুইটা তার মৃত দ্বিতীয় সন্তানের জন্ম দেওয়ার সময় মারা যায়, আর এর দুই মাস পরে জুয়ানা মিরাণ্ডা অসুস্থতার কারণে মারা যান। রাজার বোন ইনফান্তা মারিয়া তেরেসার সঙ্গে ফ্রান্সের রাজা চতুর্দশ লুইয়ের প্রতিনিধি মারফৎ বিবাহের সময় দিয়েগো প্রতিকৃতি এবং পারিপার্শ্বিক দৃশ্যগুলি আঁকেন। তিনি অসুস্থ হয়ে পড়েন এবং অল্প সময়ের জন্য সুস্থ হয়ে ওঠার পরেও অবশেষে তিনি মারা যান। রাজা তখন জুয়ানের সাহায্য নিয়ে লাস মেনিনাস ছবির মধ্যে দিয়েগোর আত্ম-প্রতিকৃতিতে ক্রুশ আঁকেন, তাকে মরণোত্তর অর্ডার অফ সান্তিয়াগো সম্মান প্রদান করেন। জুয়ান এবং লোলিস সেভিলে ফিরে যান, যেখানে মুরিলো এবং তাদের পরিবারের সাথে জুয়ান স্টুডিওর দায়িত্ব নেন।

 প্রাপ্তি 
নিউবেরি পদক জেতার পাশাপাশি, উপন্যাসটি স্কুল লাইব্রেরি জার্নাল, দ্য হর্ন বুক ম্যাগাজিন, দ্য নিউ ইয়র্ক টাইমস এবং অন্যান্য সংবাদমাধ্যম থেকে ইতিবাচক সাড়া পেয়েছিল। ১৯৬৬ থেকে ১৯৭৫ সাল পর্যন্ত নিউবেরি পদক বিজয়ী বইগুলি সম্পর্কে একটি পূর্ববর্তী প্রবন্ধে, শিশু লেখক জন রো টাউনসেন্ড লিখেছেন, "কেউ হয়তো সন্দেহ করতে পারেন যে, এই বইটি আংশিকভাবে কৃষ্ণাঙ্গ মানুষকে চামড়ার নিচে একজন শ্বেতাঙ্গ হিসেবে দেখার একটি সদুদ্দেশ্যপ্রণোদিত কিন্তু বর্তমানে অগ্রহণযোগ্য দৃষ্টিভঙ্গিকে প্রতিফলিত করে; যার কাছে উজ্জ্বলতম ভবিষ্যৎ হলো নিজের অবস্থার উন্নতি ঘটিয়ে তার প্রাক্তন প্রভুদের কাছে গ্রহণযোগ্য হয়ে ওঠা।"

 তথ্যসূত্র 

বিষয়শ্রেণী:১৭শ শতাব্দীর পটভূমিতে উপন্যাস
বিষয়শ্রেণী:শিল্পী সম্পর্কিত উপন্যাস
বিষয়শ্রেণী:মার্কিন শিশুতোষ উপন্যাস
বিষয়শ্রেণী:শিশুতোষ ঐতিহাসিক উপন্যাস